**ΠΑΝΕΛΛΗΝΙΟΣ ΣΥΛΛΟΓΟΣ ΣΥΝΤΑΞΙΟΥΧΩΝ**

 **ΤΗΛΕΠΙΚΟΙΝΩΝΙΩΝ – ΟΜΙΛΟΥ**

**ΕΟΠΥΥ – Αποζημίωση Λουτροθεραπείας**

25 Μαΐου 2025

Επίδομα 150 ευρώ για λουτροθεραπεία – Ποιοι το δικαιούνται και πώς χορηγείται

Το ποσό αφορά την πραγματοποίηση έως 15 λούσεων και αποδίδεται αναλογικά σε περίπτωση που πραγματοποιηθούν λιγότερες.

Ανοίγει και φέτος η «λουτρική περίοδος» για τους ασφαλισμένους του ΕΟΠΥΥ , με το επίδομα λουτροθεραπείας να ανέρχεται στα 150 ευρώ για έως 15 λούσεις. Αναλυτικά οι δικαιούχοι και η διαδικασία.

Από την 1η Ιουνίου έως και την 31η Οκτωβρίου διαρκεί η ετήσια λουτρική περίοδος, στο πλαίσιο της οποίας οι ασφαλισμένοι του ΕΟΠΥΥ μπορούν να λάβουν επίδομα λουτροθεραπείας, ύψους έως 150 ευρώ, για θεραπευτικές λούσεις σε κρατικά αναγνωρισμένες λουτροπηγές.

Το ποσό αφορά την πραγματοποίηση έως 15 λούσεων και αποδίδεται αναλογικά σε περίπτωση που πραγματοποιηθούν λιγότερες.

Ποιοι ασφαλισμένοι το δικαιούνται

Δικαίωμα για τη χορήγηση του επιδόματος έχουν ασφαλισμένοι που πάσχουν από συγκεκριμένες παθήσεις, και συγκεκριμένα:

Α) Αυτοάνοσες ρευματικές παθήσεις (εκτός οξείας φάσης), όπως:

Ρευματοειδής αρθρίτιδα

Συστηματικός ερυθηματώδης λύκος

Συστηματική σκλήρυνση

Πολυμυοσίτιδα/Δερματίτιδα

Ρευματοειδής πολυμυαλγία

Μεικτή νόσος του συνδετικού ιστού

Β) Μετατραυματικές παθήσεις, όπως:

Μετατραυματικές δυσκαμψίες

Μετατραυματική αρθρίτιδα

Γ) Χρόνιες δερματοπάθειες, όπως:

Ψωρίαση

Χρόνιο έκζεμα

Χρόνια διάχυτη νευροδερματίτιδα

Απαραίτητα δικαιολογητικά

Οι ασφαλισμένοι πρέπει να προσκομίσουν τα εξής:

Ιατρική γνωμάτευση από γιατρό σχετικής ειδικότητας (Ρευματολόγος, Ορθοπεδικός, Δερματολόγος, Φυσίατρος), όπου αναφέρεται η πάθηση και αιτιολογείται η ανάγκη λουτροθεραπείας. Σε περιοχές χωρίς ρευματολόγο, η γνωμάτευση μπορεί να εκδοθεί από Ορθοπεδικό.

Γνωμάτευση καρδιολόγου, η οποία επιβεβαιώνει ότι δεν υπάρχει αντένδειξη για τη θεραπεία.

Αποδείξεις λούσεων και διαμονής, καθώς και:

Βεβαίωση από την λουτροπηγή ότι είναι αναγνωρισμένη από το κράτος και οι ημερομηνίες των λούσεων.

Φωτοαντίγραφο απόδειξης διαμονής ή υπεύθυνη δήλωση αν δεν απαιτήθηκε διαμονή.

Για ΑμεΑ με παραπληγία ή τετραπληγία, μπορεί να αποζημιωθεί και ο συνοδός για τα έξοδα μετακίνησης.

Οι γνωματεύσεις υποβάλλονται στις μονάδες του ΕΟΠΥΥ και τίθενται υπό τον έλεγχο αρμόδιου υγειονομικού οργάνου. Μετά τον έλεγχο, καταγράφονται οι προβλεπόμενες λούσεις στο βιβλιάριο ασθενείας.

Ειδική αναφορά στην αποζημίωση αεροθεραπείας

Παράλληλα, ο ΕΟΠΥΥ προβλέπει αποζημίωση αεροθεραπείας, ύψους 200 ευρώ, για το διάστημα 1 Ιουνίου – 31 Αυγούστου. Το δικαιούνται άτομα με χρόνιες πνευμονοπάθειες ή σοβαρές παθήσεις (π.χ. μεταμόσχευση, τελικό στάδιο νεφρικής ανεπάρκειας), με αναπηρία 67% και άνω.

Απαιτούνται:

Ιατρική γνωμάτευση σχετικής ειδικότητας

Υπεύθυνη δήλωση ότι δεν έλαβε την παροχή από άλλο φορέα

Για μεταμοσχευμένους, αρκεί το έγγραφο ΚΕΠΑ με τα απαραίτητα στοιχεία

Νομοθετικό πλαίσιο

Η παροχή ρυθμίζεται βάσει του Άρθρου 43 του ΕΚΠΥ, όπως τροποποιήθηκε πρόσφατα (ΦΕΚ Β’ 2106/02.05.2025) με την απόφαση ΕΑΛΕ/Γ.Π. 4091. Η διαδικασία χορήγησης και οι παθήσεις ορίζονται με εγκυκλίους του Οργανισμού.

Βλέπε : Αποζημίωση λουτροθεραπείας => ΕΟΠΥΥ